Martin Dibobe

**Benjamin Martin Dibobe** (1876–ca. 1922) var en kamerunsk-tysk togfører og borgerrettsforkjemper. Dibobe ønsket et fortsatt tysk kolonistyre, men med en viss suverenitet for koloniene. Tysk lov skulle gjelde i koloniene, med like rettigheter for alle. Han krevde representasjon i den tyske nasjonalforsamlingen for tyskere med innvandringsbakgrunn fra Afrika. Dibobe er ansett som en av det tyske demokratiets pionerer.

## Liv og virke

### Bakgrunn
Han ble født som Quane a Dibobe i Bonapriso/Bonaprise i Kamerun, og var andre sønn av en høvding i Duala-folket. Navnet Martin fikk han ved dåpen på en misjonsstasjon. På misjonsstasjonen lærte han seg etter hvert også å lese og skrive.

### Deltaker ved utstillingen i Treptower Park i 1896
I en alder av 20 år tok han seg nordover til Berlin, for å lære og arbeide. Han fikk sitt første oppdrag under industri- og håndverksutstillingen i 1896 som ble holdt i Treptower Park. Der var det bygget opp en afrikansk landsby, der lettkledde mennesker fra de tyske koloniene i Afrika og deres eksotiske liv ble presentert. Det skulle være et underholdningsinnslag. Utstillingen skulle tjene til å markere Det tyske keiserrike som en verdensmakt. Det var da gått tolv år siden Berlinkonferansen i 1884, da Afrika ble delt mellom kolonimaktene. Dibobe ble også ansett som medisinsk interessant. På Charité målte de omkretsen av hodeskallen hans, og på et seminar for orientalske språk analyserte de hans talespråk.

### Arbeid og giftermål
Dibobe ble værende i Tyskland, og gikk i lære hos Siemens som låsesmed. Han deltok i arbeidet med å bygge den første undergrunnsbanen i Berlin, U1. Han gikk siden til Berlins trafikkselskap, der han startet som som konduktør (tysk: *Schaffner*), og etter hvert ble togfører (tysk: *Zügführer*). Stillingen som togfører var et høyt ansett yrke, og innebar at han var offentlig tjenestemann (tysk: *Beamter*). Dibobe giftet seg med datteren til utleieren hans, og paret fikk to barn. Hans ønske om å inngå ekteskap møtte byråkratiske hindringer, beskrevet som en *[[Kafka-prosess]]*. Så vel det lokale folkeregisteret (*Standesamt*) som Reichskolonalamt og Auswärtiges Amt, nektet den papirløse Dibobe å inngå ekteskap. Først etter at Baselmisjonsselskapet hadde bekreftet hans identitet, gikk det i orden med giftermålet.

### Politisk arbeid
På tross av sin fremgang oppfattet Dibobe seg som diskriminert. Det var vanskelig for en med afrikansk herkomst å få lov til å studere, og på arbeidsplassene følte afrikansk-tyskerne seg mobbet og mishandlet. Dibobe engasjerte seg politisk, i *Liga für Menschenrechte* tysk for ligaen for menneskerettigheter, og i sosialdemokratiet.

Sammen med 17 andre kamerunere underskrev han i 1919 et opprop både til Reichskolonialamt og til Riksdagen, med en rekke krav på vegne av befolkningen i koloniene. Han gikk inn for at Tyskland skulle beholde koloniene og at tysk lov skulle gjelder der. Korporlig avstraffelse skulle avskaffes og likeså tvangsarbeide hos de store, tyske selskapene. Koloniene skulle få en viss suverenitet, som del av et semikolonialt system (*Birthe Kundrus*). Han krevde for sin minoritet i Tyskland en fast representasjon i den tyske nasjonalforsamlingen eller riksdagen. Han uttrykte dette slik at det han kalte rase (tysk: Rasse) i Tyskland skulle være representert i parlamentet. I alt 32 krav ble rettet mot Riksdagen, men kravene ble ikke sendt videre fra Reichskolonialamt. Etter at Dibobe hadde engasjert seg politisk, ble forholdene på arbeidsplassen vanskeligere for ham, og til slutt mistet han arbeidet.

### Utvandring fra Tyskland
Han ønsket å ta familien hjem til Kamerun. Han dro i forveien, men etter at Frankrike etter første verdenskrig hadde overtatt kolonien, var innreisen sperret for ham. Franskmennene anså ham som en urostifter og nektet ham innreise. De fryktet et pro-tysk opprør. Han fikk ikke lov til å forlate skipet, og måtte dra videre til Liberia. Det er uklart hvordan han endte sine dager. I adresseboken for Schönhauser Allee i Berlin, er det fra 1926 oppført en enke med etternavnet Dibobe. På dette grunnlaget er det antatt at han døde i Liberia.

## Æresbevisninger

Berliner Gedenktafel Kuglerstr 44 (Prenz) Martin Dibobe.jpg|Minneskilt på Dibobes Küglerstrasse 44 i Berlin, hans siste bolig i byen. Skiltet var det første i Berlin oppført for en afrikaner.
Gedenktafel Wilhelmstr 52 (Mitte) Wilhelmstraße 62.jpg|Minnetavle ved Wilhelmstrasse 52 i Berlin, tidligere Reichkolonialamt (tysk/engelsk tekst).

Han er av Stiftung Orte der deutschen Demokratiegeschichte oppført på listen over de viktigste personer som i løpet av de siste 200 år, har bidratt til dannelsen av demokratiet i Tyskland.

## Se også

* Det tyske demokratiets pionerer.

## Referanser